"Incident se dogodio oko 21 časa. Uhapšeni su došli pred ulaz u manastir u belom golfu registracije Uroševca (05). U zajedničkoj akciji kosovske policije i Kfora nakon legitimisanja i pretresa vozila pronađeno je da su uhapšeni (četvorica kosovskih Albanaca iz četiri različita dela Kosova: Gnjilana, Uroševca, Prizrena i Đakovice) posedovali naoružanje (kalašnjikov sa tri okvira municije i pištolj). U vozilu je takođe nađena i literatura islamističke sadržine", navodi se u saopštenju Save Janjića.

Dvojica od uhapšenih su imali bradu i obrijanu glavu kao i pantalone sa kratkim nogavicama, što je karakteristično za vahabiste.

Iguman manastira Visoki Dečani arhimandrit Sava je potvrdio da se monasi i osoblje koje radi u manastiru osećaju sigurno i da je ovaj incident još jedan pokazatelj da je prisustvo snaga KFOR-a koji obezbeđuje manastir od suštinskog značaja za bezbednost ovog objekta, svetske kulturne baštine Uneska.

Kosovska policija negira da su uhapšeni imali nameru da napadnu manastir i bratstvo manastira, već da slučaj tretiraju kao ilegalno posedivanje oružja.

U manastiru kažu da se radi o pokušaju prikrivanja incidenta i da policija još nije kontaktirala monaštvo manastira iako je od hapšenja prošlo gotovo 24 sata.

U oktobru 2014. godine na dve kapije i na pomoćnim objektima manastira Visoki Dečani ispisani su grafiti ISIS i AKSH, a samo četiri meseca pre toga i grafiti UČK.

Istraga policije do sada nije dala nikakve rezultate ali je prisustvo KFOR-a od tada višestruko povećano kao i kontrola celog prostora oko manastira koji je zona visokog bezbednosnog rizika.

Manastir Visoki Dečani je oružano napadan četiri puta nakon završetka rata. Samo jedan od napada je istražen i jedan kosovski Albanac je 2007. godine osuđen zbog napada na manastir na dve i po godine zatvora.

Direktor Kancelarije Vlade Srbije za Kosovo i Metohiju Marko Đurić ocenio je da incident kod manastira Visoki Dečani opominje i upozorava da institucije na Kosovu treba da se pozabave uzrocima verskog ekstremizma koji ugrožava budućnost svih na Kosovu.

"Ovaj incident, opominje i upozorava na potrebu da se institucije i politička klasa u Prištini, umesto nepostojećom pretnjom u vidu Zajednice srpskih opština i kosovskometohijskih Srba, pozabave društvenim uzrocima verskog ekstremizma koji ugrožava budućnost svih koji žive na Kosovu i Metohiji", rekao je Đurić za agenciju Beta.

Udruženje Đakovčana ocenilo je da je incident kod manastira Visoki Dečani uperen protiv civilizacije, poštovanja ljudskih prava i slobode veroispovesti.

To udruženje je pozvalo sve međunarodne institucije u Prištini da preduzmu sve mere za zaštitu, jer je "taj incident napad i na sve institucije u Prištini".

"Incident koji je mogao da ima tragične posledice, nesumnjivo je uperen protiv evropske slobode i verske tolerancije. Smatramo da su Visoki Dečani, koji se nalaze na listi svetske baštine Unesko, kao i ostali manastiri na udaru ekstremista, koji napadom na njih, pokušavaju da obezvrede nasleđene tekovine svetske civilizacije", ocenilo je Udruženje Đakovčana u saopštenju.